Fa unes setmanes el Departament de Salut va organitzar un taller del projecte de prevenció de la infecció urinària per sonda uretral en pacients ingressats a la UCI (projecte ITU-Zero) per tal de treballar entre els assistents les barreres identificades en una enquesta prèvia i proposar-ne solucions.
En el taller hi van participar més de 80 persones, metges i infermeres d'intensius que són els coordinadors del projecte ITU-Zero de les UCI de Catalunya.
El projecte ITU-Zero es va iniciar a finals del 2018 i finalitzarà el 2020 amb l'objectiu de reduir la taxa d'incidència d'infeccions del tracte urinari per sonda uretral en les UCI a ≤ 2,7 episodis per 1.000 dies de dispositiu (representa una reducció del 40% de la taxa mitjana nacional dels últims 5 anys).
Cal remarcar que s'han adherit al projecte la majoria de UCI catalanes.
D'entre les conclusions què van sorgir del taller es destaca el següent:
1.- Una elevada adhesió al projecte (40 UCI de 30 hospitals) amb UCI que no havien participat prèviament en els programes Zero en una proporció més elevada que a la resta d'Espanya.
2.- L'enquesta estructural inicial ha detectat importants punts de millora en el maneig dels pacients portadors de sonda uretral.
Són especialment rellevants: la necessitat d'incloure els criteris de retirada de la sonda uretral dintre de la valoració dels objectius diaris, així com les indicacions de rentat i disposar d'un llistat de verificació de sondatge uretral.
3.- En l'apartat d'aspectes relacionats amb la qualitat de les cures s'han identificat potencials camps de millora en la formació continuada i en la retroinformació (feed-back) al personal sobre les taxes d'infecció relacionades amb els dispositius.
4.- Malgrat una adhesió elevada al programa solament un 40% de les unitats de la comunitat contesten els formularis de prevalença.
5.- Es detecta un baix compliment dels formularis de formació (28% en el darrer tall de juny de 2019)
6.- El 69,7 % dels professionals adscrits a les UCI de Catalunya han realitzat la formació específica del mòdul de formació ITU-Zero en el darrer tall de formació (juny 2019).
És millorable la formació del col·lectiu mèdic que no arriba al 50%.
7.- En relació a les dificultats dels indicadors: per l'indicador d'indicació de sondatge uretral es va proposar una millora del registre a l'ingrés a UCI on consti la indicació per la qual el pacient ja ingressa sondat.
Es detecta una dificultat per implementar la mesura de subjecció de la sonda uretral, per manca d'hàbit, per no disposar d'un sistema ideal i per la repercussió que té sobre els costos.
Es va plantejar com a solució compartir les experiències en referència a la mesura de fixació.
8.- Es van assenyalar problemes referents a la manca de recursos humans o disposició de temps necessari per realitzar les tasques del programa.
Com a possibles solucions es va plantejar valorar la possibilitat d'obtenir dades dels sistemes d'informació clínica (per ex. taula mensual de factors de risc) per disminuir la càrrega de treball associada al registre manual de les dades.
9.- Existeix una percepció de manca de reconeixement de les persones implicades en el projecte per part de la Direcció de l'hospital però no des dels comandaments immediats que si reconeixen la importància del projecte.
10.- La principal barrera per a la formació es que s'ha de fer fora d'hores laborals, especialment infermeria.
Les possibles solucions passen per incloure la formació als plans institucionals de formació del centre, considerar-la com una formació obligatòria del servei, fomentar per part de les direccions temps específic en horari laboral per fer-la i que els gerents la considerin com a important enviant missatges als professionals per motivar-los a formar-se.
També es considera que el temps de 3 setmanes de límit per realitzar-lo es just i es sol·licitarà al centre coordinador si es pot ampliar el termini.
11.- Es detecta un problema de comunicació vertical i es demana com a solució que s'enviïn més informes preliminars per fer difusió de les dades i generar més feed-back.
12.- Es remarca la importància de notificar al Departament de Salut, a través del seu correu institucional: [EMAIL] els canvis dels responsables en la coordinació del programa a les UCI amb la finalitat de millorar la comunicació.
Tanmateix, es va proposar la creació d'un compte de correu local per poder notificar directament a la coordinació autonòmica del projecte qualsevol problema en el flux d'informació i es va valorar la possibilitat de generar alguns canals de comunicació/difusió d'informació mitjançant alguna plataforma o xarxa social.
13.- Finalment, es va demanar com a millora l'enviament periòdic del calendari per facilitar la cronologia del projecte.